  Анжелика Тихонова корреспондент 29-тӥ куартолэзе Удмуртиысь Калыкъёслэн эшъяськон юртазы Приволжск федерал округысь каръёслэн ассоциациязы пырись каръёслэн (Новокуйбышевск, Пермь, Уфа, Тольятти, Нижний Новгород) ыстэм муртъёссы йӧскалык ужпумъёсты эскеризы. Ижкарын «Укрепление межнационального мира и согласия, реализация иных мероприятий в сфере национальной политики на муниципальном уровне» темая котырес ӝӧк ортчиз. Озьы ик кенешонэ элькунысьтымы лулчеберетъя йӧскалык огазеяськонъёслэн ёзчиоссы пыриськизы. Ужрадэ ивортодэтъя «Удмуртия» агентстволэн корреспондентэз но вуылӥз. Люкаськемъёсты Поволжьеысь каръёслэн ассоциацизылэн быдэсъясь кивалтӥсез Владимир Репринцев, Ижкарлэн тӧроез Олег Бекмеметьев, Ижкар думалэн тӧроез Олег Гарин но Удмуртиысь Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез, «Удмурт Кенеш» огазеяськонлэн тӧроез Татьяна Ишматова пумитазы. Ижкарлэн тӧроез Олег Бекмеметьев ӝутэм ужпумлэсь кулэлыксэ пусйиз. Йӧслыкъёс куспын но конфессиос куспын керетонъёс туннэ, жаляса верано, улонамы вань. Туала улонысь глобализаци улсын куронъёсыз выль сямен ужамез кулэ каро но йӧслык кусыпъёсын герӟаськем юанъёслы бадӟым саклык висъято. Милям ужпуммы – тупаса улонэз утён понна кылдыны быгатӥсь алама учыръёсты палэнтон Олег Бекмеметьев, Ижкарлэн тӧроезОзьы ик Олег Бекмеметьев Ижкарын йӧскалык ужпумъёсъя югдур сярысь ивортон лэсьтӥз. Солэн кылъёсызъя, Удмуртилэн шоркараз анай кылъёссэс 2 сюрс нылпиос дышето. 15 школаосын удмурт кылэз дышето, витяз – бигер кылэз. Со сяна, та ӧръя ик 15 нылпи садъёс ужало. Ас лулчеберетэнызы, кылэнызы, калыксылэн улон-вылонэныз 1 сюрс 800-лэсь трос пиналъёс тодматско. Соос удмурт, ӟуч, бигер но еврей группаосы ветло. Ивортоназ Олег Бекмеметьев мукет кунъёсысь вуэм муртъёсын ужанлы нимысьтыз саклык висъяз. Йӧскалык политика – со фестивальёс но шулдыръяськонъёс гинэ ӧвӧл. Нырысь ик со валэктон уж, калыкъёс куспын валамтэосты палэнтон, пӧртэм выжыысь нимаз адямиос куспын ченгешонъёс потон учыръёсты алон Олег Бекмеметьев, Ижкарлэн тӧроезИжкарлэн тӧроез пусйиз, 2018-тӥ арын Ижкарын миграци учётэ 32 сюрс 351 адями пуктэмын. Со учётэ султэм кунгож сьӧрысь муртъёслэн огъя лыдзылэсь 7,5 процентэз луэ. 50 процентлэсь тросэз азьло Совето Союзлэн элькунъёсысьтыз вуэмъёс: Узбекистанысь, Таджикистанысь, Азербайджанысь, Украинаысь. Тросэз соос ужаны лыктӥзы. Со сяна, элькунамы кунгож сьӧрысь 881 адями вылӥ дышетсконниосын тодон-валан басьтыны вуэмын. Ижкарлэн тӧроез ӵектэмъя, котырес ӝӧклэн резолюцияз мигрантъёслы выль интыын мерлыкъя но лулчеберетъя адаптаци ортчытон сярысь федерал кат кылдытон сярысь ёзэт пыртӥзы. Та юанъя ужез нуыны система кылдытон понна мигрантъёслы мерлыкъя но лулчеберетъя адаптаци сярысь федерал кат кулэ, кудӥз вань уровеньёсысь тӧрлыкъёслэсь ужоскетъёссэс юнматысал: федерал, улосвыл но муниципал. Улосвыл но муниципал тӧрлыкъёслэн ужоскетъёссы пусйымтэен сэрен та ужпумъёсты котькудӥз ас валамезъя но луонлыкъёсызъя сэрттэ-пертче Олег Бекмеметьев, Ижкарлэн тӧроезФедерал катлэсь кулэлыксэ Татьяна Ишматова но пусйиз. Соос (мигрантъёс - ред.) умойгес мед быгатозы пыриськыны со обществое, кытын соос али уло, но со дыре ик не только асьсэзыз умой шӧдыны, но и валаны ужпумъёсты. Соос лыкто ке мукет калыкъёс доры, соос нырысь ик кулэ соослэсь сям-йылолъёссэс тодыны, кылзэс тодыны. Со понна луонлыкъёс кылдытыны кулэ Татьяна Ишматова, Удмуртилэн Кун Кенешысьтыз ялан ужась ӧрилэн кивалтӥсез, «Удмурт Кенеш» огазеяськонлэн тӧроезАсьсэ каръёсазы йӧскалык политикая ужъёсты нуэмзы сярысь Ижкарысь, Нижний Новгородысь, Пермьысь, Тольяттиысь, Уфаысь, Сарапулысь, Ижкарысь лулчеберетъя йӧскалык огазеяськонъёсысь ёзчиос но кар администрациосысь ыстэм муртъёс веразы. Туннэ татын трос пӧртэм проектъёс верамын вал, кудъёсызлэн вань ини емышъёсыз но кудъёсыз быдэсъясько Приволжск федерал округысь каръёсын. Зэмзэ учкыса вераны ке, каръёсын секытгес ужаны, дыр, малы ке шуоно калыкез но тросгес, пӧртэм калык, но йӧскалык политикаен герӟаськем ужпумъёсты мукетгес сямен татын пыртэмын. Туннэ туж тунсыко проектъёс верамын вал, пӧртэм туала шӧмо, котькуд карлэн вань аслаз пӧртэмлыкез, кызьыгес герӟало. Малы ке шуоно со герӟаськемын соин но, кыӵе калыкъёс тросгес отын уло. Трос саклык висъямын вал конфессиональной ужпумъёслы, осконэн герӟаськем юанъёслы Татьяна Ишматова, Удмуртилэн Кун Кенешысьтыз ялан ужась ӧрилэн кивалтӥсез, «Удмурт Кенеш» огазеяськонлэн тӧроезУжрадэз йылпумъяса, Ассоциацилэн быдэсъясь кивалтӥсез Владимир Репринцев вань люкаськемъёслы пайдалыко ужамзы понна тау кариз. Кенешонлы йылпумъянъёсъя Волга котырысь каръёслэн ыстэм муртъёссы федерал катрадлыке воштонъёс пыртон пумысен ӵектонъёссэс дасялозы.  Тодэ вайытом, 2019-тӥ арын 15-тӥ тулыспалэ Ижкарын «Росси Федерациысь Финн-угор калыкъёслэн ассоциацизы» огъяросси мер движенилэн Кенешезлэн азьвалтэтэзлэн кенешонэз ортчиз, нош шуркынмонэ Удмуртиын муниципал кылдытэтъёслэн «Мир в диалоге» росси форумзы радъяськоз.  Тегъёс: Ижкар Удмуртия удмуртъёс Мерлык ТатьянаИшматова ОлегБекмеметьев мигрантъёс йӧскалыкполитика  